Райнер Мария Рилке
Ябълковата градина
Borgeby
Gard

Превод от немски: Любомир Илиев, 1979

chitanka.info

Тук ела в мига след залез-слънце,

виж тревата в злачни зарева;

сякаш дълго, зрънце подир зрънце

трупали сме в себе си това,

дето, от надежди изтъкано,

от възторг, от спомени, от страст,

смесено и с мрака на гръдта ни,

пръскаме днес мислено пред нас

под дървета Дюрерови[1], с плод,

който, пълен със стодневни грижи,

е увиснал тежък, неподвижен —

търпеливи, кротки цял живот

верни само на Един стремеж:

да поемат непосилно бреме

и го отдадат с любов навреме

в своя дълъг, мълчалив растеж.

1907

[1] Дюрер, Албрехт (1471–1528) — немски живописец, най-значителният художник на немския Ренесанс. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.